एक नहर से रेगिस्तान में बरसने लगा पानी, हर 25 साल में मौसम बदलने की असली वजह
Rajasthan Weather Latest News Update; [Aaj 5th June Ka Mausam Kaisa Rahega] - साल 2006, जगह- बाड़मेर और जैसलमेर। रेगिस्तान में रातों-रात इतनी बरसात हुई कि सुबह पूरा कवास गांव पानी में डूब गया। रेत के ऊंचे टीलों में इतना पानी भर गया कि कश्तियां चलने लगीं।
साल 2006, जगह- बाड़मेर और जैसलमेर। रेगिस्तान में रातों-रात इतनी बरसात हुई कि सुबह पूरा कवास गांव पानी में डूब गया। रेत के ऊंचे टीलों में इतना पानी भर गया कि कश्तियां चलने लगीं।
21वीं सदी में यह वो पहली घटना थी जब राजस्थान ने अपनी प्रकृति से हटकर कोई मंजर देखा था। कभी अकाल पड़ने के लिए सुर्खियों में रहने वाला राजस्थान इन दिनों मई-जून के महीने में ओले, बारिश और तूफान के कारण फिर चर्चा में है।
मई के महीने में बरसात का 100 साल पुराना रिकॉर्ड टूट चुका है। मार्च, अप्रैल, मई में इस साल जितने पश्चिमी विक्षोभ आए हैं, उतने शायद ही कभी आए हों। मौसम एक्सपर्ट के मुताबिक प्रदेश में मौसम जिस पैटर्न पर चल रहा है, अगर ये जारी रहा तो आने वाले कुछ वर्षों में राजस्थान से रेगिस्तान गायब हो जाएंगे।
क्या प्रदेश के मौसम में इस तरह के बदलाव कोई सामान्य घटना है? ऐसे कई बदलाव हैं, जो चौंकाने वाले हैं और सोचने को मजबूर कर रहे हैं। राजस्थान का चेरापूंजी कहे जाने वाले बांसवाड़ा की बजाय अब सबसे ज्यादा बारिश झालावाड़-प्रतापगढ़ में क्यों होती है?
इस पर्यावरण दिवस पर जानते हैं कि क्यों राजस्थान में इतनी बरसात हो रही है? साथ ही राजस्थान का क्लाइमेट किस तरह तेजी से बदल रहा है…
राजस्थान में 7% बढ़ी बारिश
आईएमडी के पूर्व डायरेक्टर जनरल लक्ष्मण सिंह कहते हैं कि जब पिछला क्लाइमेटिलॉजी रिवीजन हुआ था। उसमें पता चला कि ओवरऑल नाॅर्थ ईस्ट में बरसात 7 प्रतिशत कम हुई है। वहीं नाॅर्थ वेस्ट यानी राजस्थान में 7 प्रतिशत बढ़ी है। पूरे मानसून के डायनेमिक्स में बदलाव हुआ है। उसकी वजह से रेनफॉल पैटर्न में भी बदलाव हुआ है। न सिर्फ देश में बल्कि ग्लोबल सर्कुलेशन में भी बदलाव हुए हैं, ओशन लैंड एनर्जी डायनेमिक्स के चलते क्लाइमेट चेंज हुआ है।
राजस्थान में पिछले कुछ वर्षों में जिस तरह से बरसात हुई है, उससे साफ तौर पर यह कहा जा सकता है कि राजस्थान में क्लाइमेट बदल रहा है।
क्यों हो रही है राजस्थान में इतनी बरसात?
मौसम वैज्ञानिक प्रोफेसर नरपत सिंह राठौड़ इसके दो बड़े कारण बताते हैं। पहला- वेस्टर्न राजस्थान में इंदिरा गांधी नहर की वजह से ईकोसिस्टम बदलना है। वहां पहले सूखी हवा (शुष्क हवा) चलती थी। वहीं अब कैनाल की वजह से वहां हरियाली है। इससे वहां हवा और मिट्‌टी में नमी है। उसकी वजह से बारिश की मात्रा बढ़ी। जब भी फेवरेबल सिचुएशन मिलती है तो वहां बारिश हो जाती है।
दूसरा-जलवायु परिवर्तन है। बंगाल की खाड़ी और अरब सागर की नमी वाली दोनों हवा पश्चिमी राजस्थान तक पहुंच जा रही हैं। पहले सिर्फ अरब सागर की हवा पहुंचती थी, वो भी सौराष्ट्र तक पहुंचते-पहुंचते दम तोड़ देती थी। इसी तरह बंगाल की खाड़ी से आने वाली हवा एमपी तक आते-आते थक जाती थी। इसलिए पूर्वी और पश्चिमी राजस्थान में भी बरसात ज्यादा होने लगी है।
इंदिरा गांधी नहर ने कैसे बदली तकदीर?
सिंचाई विभाग के पूर्व एडिशनल चीफ इंजीनियर जीपी सोनी कहते हैं कि आर्टिफिशियली जो बदलाव किए जाते हैं, उसका असर होता है। राजस्थान में इंदिरा गांधी नहर का असर पश्चिमी राजस्थान पर है। इन दिनों दुबई में इसी तरह के प्रयोग किए जा रहे हैं। वहां आर्टिफिशियल झीलें बनाकर आस-पास पेड़-पौधे लगाए गए हैं। झीलें सिर्फ 2 मीटर गहराई की हैं, मगर उनका फैलाव ज्यादा है। इससे वहां वातावरण में नमी आई है और वहां बरसात देखने को मिली है जाे कि बिल्कुल नहीं हुआ करती थी। यही काम इंदिरा गांधी कैनाल ने भी पश्चिमी राजस्थान में किया है।
विभाग ने माना- बारिश का बढ़ता औसत क्लाइमेट चेंज का इशारा
माैसम विभाग और एक्सपट्‌र्स ने भी स्वीकार कर लिया है कि राजस्थान में औसत बारिश बढ़ी है। यही वजह है कि कई वर्षों बाद अब राजस्थान में औसत बारिश का पैमाना भी बढ़ा दिया गया है। मानसून के दिनों में पहले प्रदेश में 414. 5 एमएम बारिश को सामान्य वर्षा माना जाता था। अब उसे बढ़ाकर 435.6 एमएम कर दिया गया है। ये आंकड़ा पिछले 50 वर्षों में राजस्थान में हुई बरसात के बदले हुए ट्रेंड को देखकर किया गया है। मौसम विभाग के मुताबिक अगर मौसम में किसी प्रकार का बदलाव लगातार 40-50 साल तक बना रहता है तो उसे क्लाइमेट चेंज कहा जा सकता है।
मानसून बारिश का औसत भी बढ़ा
मौसम विभाग के अनुसार 1961 से 2010 के बीच 50 साल की औसतन बारिश 414.5 एमएम थी। वहीं 1971 से 2021 के बीच 50 साल में यह बढ़कर 435.6 एमएम हो गई। यानी 21.1 एमएम बरसात की बढ़ोतरी देखने को मिली। इसमें पश्चिमी और पूर्वी राजस्थान दोनों में भी बदलाव देखा गया। 1960 से 2010 के बीच जहां पूर्वी राजस्थान में सामान्य बरसात 602.2 एमएम थी। वहीं 1971 से 2021 के बीच यह बढ़कर 626.7 एमएम हो गई। इसमें 24.5 एमएम की बढ़ोतरी हुई।
इसी तरह पश्चिमी राजस्थान में भी 1960 से 2010 के बीच जहां 265.3 एमएम सामान्य बरसात होती थी। 1971 से 2021 के बीच यह बढ़कर 283.6 एमएम हो गई। इसमें 18.3 एमएम की बढ़ोतरी हुई है।
पश्चिम राजस्थान में हनुमानगढ़ को छोड़ सभी जगह बरसात बढ़ी
पश्चिमी राजस्थान की बात करें तो यहां के सभी जिलों में बरसात का ट्रेंड बदलता हुआ देखा गया है। सिर्फ हनुमानगढ़ जिले को छोड़ दिया जाए तो सभी जिलों में औसत से ज्यादा बरसात देखने को मिली है। इनमें सबसे बड़ा बदलाव पाली और जालोर जिलों में देखने को मिला है। पाली में जहां गर्मी में वाॅटर ट्रेन चलानी पड़ती थी। वहां औसतन बरसात 41.3 एमएम और जालोर में 32.1 एमएम बढ़ गई है।
पूर्वी राजस्थान के 4 जिलों घटी बारिश
पूर्वी राजस्थान की बात करें तो सिर्फ 4 जिले अलवर, भरतपुर, करौली और धौलपुर में बरसात बढ़ने की बजाय घटी है। बाकी सभी जिलों में इसमें बढ़ोतरी हुई है। सबसे बड़ी गिरावट 21.1 एमएम की करौली और धौलपुर जिलों में हुई है। वहीं बढ़ोतरी की बात करें तो सबसे ज्यादा 81.9 एमएम बरसात डूंगरपुर जिले में बढ़ी है। इसके अलावा बारां में 57.5 एमएम, प्रतापगढ़ में 50.1 एमएम, सवाईमाधोपुर में 44.1 एमएम, बांसवाड़ा में 44.1 एमएम, झालावाड़ में 43.1 एमएम और अजमेर में 38.8 एमएम बरसात बढ़ी है।
बांसवाड़ा नहीं अब झालावाड़ और प्रतापगढ़ राजस्थान के नए चेरापूंजी
बांसवाड़ा को राजस्थान का चेरापूंजी कहा जाता है। मगर पिछले कई वर्षों से बांसवाड़ा में इतनी बरसात नहीं हो रही है। इसके बजाय राजस्थान में झालावाड़ और प्रतापगढ़ में हर साल भारी बरसात होती है। झालावाड़ और प्रतापगढ़ वो जिले हैं, जहां लगातार अच्छी बरसात का ट्रेंड देखने को मिल रहा है। राजस्थान के सभी जिलों की बात करें तो सामान्य बरसात में सबसे आगे प्रतापगढ़ है। यहां मानसून सीजन की औसतन बरसात 914.2 एमएम है, जो कि पूरे राजस्थान में सबसे ज्यादा है। जबकि बांसवाड़ा में 886 और झालावाड़ में 884.3 एमएम बरसात औसतन है।
राजस्थान आईएमडी के डायरेक्टर राधेश्याम शर्मा कहते हैं कि पिछले 100 साल की बरसात के आधार पर एनालिसिस करते हैं तो यह देखा जाता है कि मानसून बरसात में डैकेडियल एक्टिविटी पाई जाती है। यानी हर दशक में यह अप-डाउन होता रहता है। नॉर्थ-ईस्ट इंडिया के कई हिस्सों में बरसात कम हो रही है, इसके विपरीत पश्चिमी राजस्थान में बरसात बढ़ोतरी का ट्रेंड देखा गया है। ये बाय पोलर वैरिएबिलिटी है।
